Combaterea corupţiei - un imperativ social

Notă de sinteză

 

Studiul de faţă îşi propune o inventariere a principalelor aspecte teoretice, metodologice şi practice legate de specificul şi particularităţile fenomenului de corupţie în condiţiile societăţii noastre contemporane.


Într-o primă parte a lucrării sunt prezentate unele perspective teoretice şi modele conceptuale privind acest fenomen, accentul fiind pus pe dimensiunea juridică a diferitelor manifestări şi comportamente coruptive atât în context internaţional, cât şi în România.


În partea a doua a acestui demers sunt relevate principalele măsuri, iniţiative şi mijloace de combatere a corupţiei, respectiv reglementările în domeniu şi planuri de acţiune, elemente esenţiale în elaborarea unei strategii eficiente de natură a contracara efectele negative ale conceptului în cauză.


În final, se arată că acest fenomen prezintă o importantă dimensiune politico-economică fiind necesare măsuri ferme de prevenire şi combatere care să vizeze producerea unor schimbări profunde în structura şi activitatea instituţiilor, cât şi la nivelul comportamentelor sociale.

  Motto: "Nimic nu este mai periculos pentru conştiinţa unui popor decât 

priveliştea corupţiei." Mihai Eminescu

 

Capitolul 1 

Consideraţii generale


Fenomenul de corupţie a apărut din Antichitate, fiind astăzi unul dintre cele mai grave - şi în acelaşi timp răspândite - forme de comportament care au pervertit administraţia publică. În decursul ultimilor ani fenomenul de corupţie a pătruns şi în sfera privată.


În Europa, odată cu adoptarea în Franţa a Codului lui Napoleon, în 1810, au fost prevăzute cele mai grave pedepse pentru infracţiunile de corupţie, reglementările fiind preluate ulterior şi de celelalte legislaţii europene.


Dreptul nu abordează conceptul de corupţie la nivel empiric, el preferă să sancţioneze acele fapte ce afectează buna funcţionare a sectorului public şi a sectorului privat.


Corupţia poate fi considerată ca un fenomen al societăţii şi, în acest sens, putem vorbi de corupţia sistemului juridic, a economiei, a serviciilor publice şi a lumii politice. Deopotrivă, corupţia poate avea ca efect pervertirea periculoasă a motivaţiilor, zdruncinarea supunerii voluntare la reguli, descurajarea instituţiilor şi ineficienţa sistemului democratic. Aceste repercusiuni sunt de asemenea, economice, politice şi sociale (subminarea credibilităţii instituţiilor).


Principalii factori care contribuie la dezvoltarea fenomenului de corupţie sunt: concentrarea puterii şi a valorilor, regimurile nedemocratice şi autocratice, birocraţia, excesul de control administrativ şi al restricţiilor comerciale, monopolurile, nepotismul, concesionarea unor drepturi în vederea dezvoltării economice, industriale şi a infrastructurilor, greşita organizare şi ineficienta remunerare a funcţionarilor publici, fragilitatea sistemului judiciar şi - element general preponderent - o concepţie materialistă a reuşitei şi a puterii, a banilor şi a poziţiei sociale. Simpla cupiditate a oamenilor favorizează fenomenul de corupţie.


De-a lungul timpului nu a putut fi dată o definiţie asupra acestui fenomen unanim agreată de toate ţările care luptă împotriva corupţiei la nivel naţional, dar şi la nivel internaţional.


În proiectul Convenţiei Naţiunilor Unite, în articolul 1, este prevăzută următoarea definiţie:


"Fiecare stat semnatar se obligă să sancţioneze următoarele acte cu pedepse proprii sistemului naţional:

a)Fapta săvârşită de orice persoană fizică, în nume propriu ori în numele altei persoane, de a oferi, promite ori a da bani, cadouri ori alte avantaje unui funcţionar public ori în beneficiul acestuia, cu titlu de remuneraţie, în scopul de a îndeplini sau de a nu îndeplini un act privitor la îndatoririle sale de serviciu, cu ocazia încheierii unei tranzacţii comerciale internaţionale;


b) Fapta unui funcţionar public care, direct sau indirect, pretinde ori primeşte bani, cadouri ori alte avantaje, cu titlu de remuneraţie pentru a îndeplini sau a nu îndeplini un act privitor la îndatoririle sale de serviciu cu ocazia încheierii unei tranzacţii comerciale internaţionale".


În Recomandarea din 27 mai 1994 privind corupţia în cadrul tranzacţiilor comerciale internaţionale, Consiliul OECD a adoptat următoarea definiţie:


"Corupţia poate consta în fapta de a oferi ori de a acorda, direct sau indirect, un avantaj nedatorat, în bani sau în obiecte, unui funcţionar public străin ori în folosul acestuia, pentru a-şi încălca atribuţiile de serviciu, în scopul de a obţine ori de a conserva o piaţă".


Aceeaşi Recomandare pretinde că: "În anumite ţări noţiunea de corupţie cuprinde şi acordarea de avantaje în favoarea membrilor legislativului, a unui candidat la acest for ori a unui funcţionar oficial şi reprezentant al partidelor politice".


O altă definiţie a fost dată de "Grupul Multidisciplinar privind corupţia" (GMC) al Consiliului Europei:


"Fenomenul de corupţie constă în primirea de comisioane şi alte avantaje de către persoane investite cu funcţii publice sau private, pentru a nu-şi îndeplini atribuţiile ce le revin din calitatea lor de funcţionar public, cu scopul de a obţine avantaje necuvenite indiferent de natura lor, pentru ei sau pentru alţii".

 

  

Capitolul 2

Cadrul internaţional de luptă contra corupţiei

 

Organizaţia Naţiunilor Unite duce o luptă susţinută împotriva corupţiei adoptând o serie de documente internaţionale:

· Codul de conduită pentru funcţionari publici, (Rezoluţia nr.51/59 din 12.12.1996);

· Declaraţia Organizaţiei Naţiunilor Unite împotriva Corupţiei şi Mitei în Tranzacţiile Comerciale Internaţionale (Rezoluţia nr.51/191 din 21.02.1997);

· Acţiunea împotriva Corupţiei şi Mitei în Tranzacţii Comerciale Internaţionale (Rezoluţia nr.53/176 din 25.01.1999);

· Rezoluţia cu privire la Prevenirea şi Combaterea practicilor coruptive şi transferului ilegal de fonduri, (Rezoluţia nr.55/188 din 20.12.2000).

În cadrul Uniunii Europene au fost adoptate următoarele instrumente internaţionale de luptă împotriva corupţiei:

· Pactul de pre-aderare privind criminalitatea organizată cu ţările candidate din Europa Centrală şi de Est şi Cipru;

· Convenţia privind lupta împotriva corupţiei în care sunt implicaţi funcţionari ai Comunităţilor Europene sau funcţionari ai statelor membre ale Uniunii Europene;

· Protocolul încheiat în temeiul articolului K.3 din Tratatul Uniunii Europene, adiţional la Convenţia cu privire la protejarea Intereselor financiare ale Comunităţilor Europene;

· Acţiunea comună din 22 decembrie 1998, adoptată de consiliu în temeiul articolului K.3 din Tratatul Uniunii Europene, privind corupţia în sectorul privat, (98/742/JAI).

Activitatea Consiliului Europei de luptă împotriva corupţiei are la bază Programul de Acţiune adoptat de către Consiliul de Miniştri în noiembrie 1996.

După a doua întâlnire a şefilor de state şi de guvern din octombrie 1997, Programul Consiliului Europei de acţiune împotriva corupţiei a primit un impuls politic şi a devenit o prioritate a Organizaţiei şi a celor 43 de state membre.

Programul Consiliului Europei de luptă împotriva corupţiei se caracterizează prin:

a - pluridisciplinaritate. Fenomenul de corupţie este o prismă cu multiple faţete care obligă la acţiuni de diferite tipuri;

b - continuitate. Credibilitatea instrumentelor de luptă împotriva corupţiei se bazează pe existenţa unui sistem de supraveghere a respectării obligaţiunilor asumate prin acordul cunoscut sub numele de GRECO - Grupul de state împotriva corupţiei;

c- ambiţie. Corupţia este o problemă gravă şi complexă. Din această cauză Consiliul Europei s-a angajat să lupte împotriva corupţiei sub toate formele. Acţiunile sale au drept scop ameliorarea vieţii publice, asigurarea integrităţii şi imparţialitatea administraţiei publice;

d - exhaustiv. Consiliul Europei a construit un dispozitiv integral de instrumente de diferite tipuri, punând la dispoziţia membrilor săi un arsenal complet de măsuri juridice internaţionale de luptă împotriva corupţiei. Instrumentele juridice se completează unele cu altele, astfel încât să se realizeze un sistem de norme capabile să diminueze corupţia;

e - supleţe. Ţările pot adopta unul ori mai multe instrumente, ori pot alege aplicarea unor dispozitive neprevăzute în Convenţie, dar în toate cazurile acestea sunt completate de măsuri de control adecvate. Pentru a ajuta ţările să se adapteze la noile reglementări există un sistem de norme care permite aderarea la Convenţia penală de luptă împotriva corupţiei, acceptând numai anumite obligaţii inserate în ea.

Acţiunile Consiliului Europei în lupta împotriva corupţiei au cunoscut următoarele etape:

a) În anul 1997 a fost definit un cadru comun pentru strategiile naţionale de luptă împotriva corupţiei, fiind acceptate de către Comitetul de Miniştri principiile directoare de luptă contra corupţiei, care se referă la prevenirea corupţiei, la promovarea comportamentului etic, imunitate, libertatea presei, la transparenţa mecanismelor decizionale, la controlul financiar, la Codurile de conduită ale celor aleşi, la finanţarea partidelor politice şi a campaniilor electorale şi a altor subiecte de actualitate.


b) Un an mai târziu, în mai 1998, Comitetul Miniştrilor Consiliului Europei a adoptat o rezoluţie prin care se autorizează înfiinţarea "Grupului de State contra Corupţiei - GRECO", un mecanism de supraveghere, care are misiunea de a îmbunătăţi capacitatea membrilor săi de a lupta împotriva corupţiei, din care pot face parte şi statele nemembre ale Consiliului Europei. Statele părţi ale Convenţiei penale împotriva corupţiei ori la alte instrumente ale Consiliului Europei devin automat membre GRECO şi acceptă dispozitivul de supraveghere.


Acordul de instituire a GRECO a intrat în vigoare la 1 mai 1999, Rezoluţia nr.99/5. În prezent grupul cuprinde 28 de ţări. România este membru fondator GRECO.


c) Tot în acelaşi an, în noiembrie 1998, a fost adoptată Convenţia penală împotriva corupţiei şi a fost deschisă spre semnare la 27 ianuarie 1999, dată la care a fost semnată şi de România. Convenţia penală împotriva corupţiei reprezintă în mod cert unul dintre tratatele cele mai complete în domeniu. Ea permite incriminarea, pe baza elementelor comune, a unei multitudini de fapte de corupţie, referindu-se la corupţia activă şi pasivă a funcţionarilor publici naţionali, corupţia funcţionarilor publici străini, a funcţionarilor internaţionali, a membrilor parlamentelor şi a judecătorilor, corupţia activă şi pasivă din sectorul privat, traficul de influenţă, spălarea rezultatelor infracţiunii de corupţie. În acelaşi timp, sunt prevăzute elemente de procedură, de competenţă, referitoare la sancţiuni şi măsuri, la crearea de instituţii specializate în lupta împotriva corupţiei, la cooperarea dintre autorităţile care au drept atribuţii în domeniul respectării legilor, protecţia martorilor, precum şi la cooperarea internaţională în urmărirea actelor de corupţie.


d) Comitetul de Miniştri a adoptat în anul 1999 Convenţia civilă privind corupţia, deschisă spre semnare în acelaşi an, care are în vedere obţinerea de despăgubiri în urma săvârşirii infracţiunii de corupţie, administrarea de probe, responsabilitatea, reparaţiile nepecuniare, transparenţa şi protecţia celui care denunţă faptele de corupţie.


e) Codul model de conduită pentru funcţionarii publici a fost adoptat de către Comitetul de Miniştri în anul 2000 şi are un triplu scop: defineşte cadrul deontologic în care trebuie să se desfăşoare serviciul public, determină regulile de comportament pe care funcţionarii publici trebuie să le respecte şi informează publicul cu privire la conduita pe care au dreptul să o pretindă funcţionarilor publici când intră în legătură cu ei.


Codul model de conduită este prezentat în anexă la Recomandarea NR (2000)10 a Comitetului de Miniştri ai statelor membre privind codurile de conduită pentru funcţionarii publici.


Iniţiative complementare:


f) Anual au loc conferinţe ale serviciilor specializate în lupta împotriva corupţiei, insistându-se pe necesitatea schimbului de experienţă între aceste servicii în lupta împotriva corupţiei (poliţie, parchet, înalţi funcţionari) la nivel naţional şi internaţional.


g) Comisia Europeană şi Consiliul Europei au lansat în anul 1996 o iniţiativă comună, "Proiectul Octopus", privind lupta împotriva corupţiei şi a criminalităţii organizate în ţările aflate în tranziţie. Programul se desfăşoară în două părţi: 

- în prima fază (1996-1998) se evaluează problemele şi se analizează măsurile luate de către guvernele statelor aflate în discuţie - Octopus I;

- a doua parte se desfăşoară între anii 1999-2000 şi se are în vedere punerea în practică a recomandărilor formulate în prima fază şi în ajutarea statelor candidate din Europa Centrală şi de Est să adere la Uniunea Europeană - Octopus II; 


La sfârşitul "Programului Octopus II", în decembrie 2000, s-a propus prelungirea acţiunii, cu programul Octopus III contra corupţiei şi a crimei organizate în Europa, care priveşte aplicarea recomandărilor Programului Octopus II, prin implementarea de proiecte specifice fiecărui stat şi intensificarea relaţiilor dintre autorităţile judiciare din regiune.


h) Programul contra corupţiei şi a crimei organizate în europa de Sud-Est (PACO).


Programul PACO este o contribuţie a Consiliului Europei pentru a susţine punerea în aplicare a Iniţiativei Anti-Corupţie a Pactului de Stabilitate (SPAI) şi a Iniţiativei Pactului de Stabilitate Contra Crimei Organizate (SPOC). Iniţiativa SPAI a fost adoptată în februarie 2000, iar iniţiativa SPOC a fost adoptată în octombrie 2000.


În anul 2000, o serie de activităţi, reprezentând faza preparatorie PACO, au avut loc în Albania, Bosnia şi Herţegovina, Kosovo şi Moldova, incluzând misiuni de planificare şi evaluare şi ateliere regionale privind eficienţa legislaţiei anticorupţie.


În prezent se lucrează la elaborarea unor proiecte regionale care au în vedere întărirea mijloacelor de confiscare ale produselor infracţiunilor de corupţie şi strângerea cooperării judiciare între ţări.


În cadrul programelor de asistenţă economică Banca Mondială acordă o atenţie specială fenomenului corupţiei şi luptei împotriva acestuia. Începând din 1997, Banca Mondială a elaborat schema de diagnosticare, mecanisme de asistenţă tehnică, programe de pregătire a personalului şi mijloace de creditare pentru reducerea corupţiei din ţările aflate în tranziţie.


Astfel, rolul acestui organism internaţional este de a elabora politici coerente, atât la nivel instituţional, cât şi la nivel macroeconomic care să poată fi aplicate în mod eficient în cadrul economiilor naţionale.


În acest sens, măsurile de combatere şi reducere a fenomenului în cauză vizează aspecte esenţiale cum ar fi: implementarea unor politici economice viabile, reforma instituţională cu un accent sporit în domeniul administraţiei publice şi în sistemul judiciar, instituirea unui control financiar real.


Toate aceste iniţiative au drept scop primordial limitarea corupţiei şi implicarea tuturor statelor în cadrul acestui proces global.


Legat de aceasta, pot fi relevate următoarele modalităţi de combatere a corupţiei şi anume:

· sprijinirea politicilor guvernamentale anticorupţie;

· realizarea unor sondaje diagnostic ale corupţiei în anumite ţări;

- organizarea unor cursuri de pregătire, seminarii pe această temă pentru membrii societăţii civile sau reprezentanţi guvernamentali.

 

 

Capitolul 3

Strategii pentru combaterea corupţiei în România

La peste un deceniu după ce ţările Europei de Est şi ale fostei Uniuni Sovietice au demarat tranziţia economică şi pe cea politică au apărut primele semne ale economiei de piaţă, însă graniţa dintre stat şi economie a rămas în continuare neclară. Fuziunea dintre stat şi economie, ce caracterizează statul comunist, a fost înlocuită în majoritatea statelor central şi est europene printr-o nouă orânduire în care nu s-a stabilit cu precizie o linie de separaţie între interesul public şi cel privat. Corupţia în această zonă geografică îmbracă forme noi şi se ridică la cote alarmante şi cu implicaţii ce constituie noi provocări pentru societatea gazdă.


Ţările aflate în tranziţie s-au angajat într-un proces susţinut de definire a cadrului juridic şi instituţional necesar conducerii economiei şi societăţii, simultan începând şi un proces de redistribuire a acţiunilor lor. În unele ţări, corupţia a ajuns să influenţeze semnificativ procesul tranziţiei prin "codificarea" unor avantaje la nivelul reglementărilor şi al instituţiilor nou apărute, în beneficiul unor grupuri restrânse, distorsionând evoluţia politică şi economică a organismului social.


Percepţia publică despre răspândirea corupţiei este întărită de o sumă de analize comparative efectuate la nivel internaţional.


Extinderea corupţiei a coincis cu scăderea iniţială şi foarte pronunţată a producţiei, precum şi cu accentuarea sărăciei şi a inegalităţii sociale (în zonele aflate în acest stadiu de evoluţie a societăţii). Corupţia afectează serviciile publice, deturnează resursele publice şi amână creşterea economică.


Corupţia atacă însăşi forţa motrice pe care o creează procesul de reformă. Tot mai multe firme noi sunt împinse în angrenajul economiei subterane. Resursele vitale sunt scoase din ţară. Investitorii străini ocolesc sau pleacă dezamăgiţi din zonă. Rezultatul este că unele ţări riscă să fie prinse într-un cerc vicios în care corupţia endemică duce la scăderea veniturilor publice, subminează încrederea generală şi slăbeşte, în cele din urmă, însăşi credibilitatea statului, dacă nu se iau măsuri absolut necesare de reformă.


Combaterea corupţiei în ţările în tranziţie necesită abordări complexe, ce trebuie să ia în calcul diverşi factori ce favorizează persistenţa corupţiei şi să furnizeze, totodată, baza de dezvoltare a unor strategii adaptate aspectelor particulare ale ţărilor respective.


În materialele care stau la baza studiului se face distincţie între mecanismele de "State Capture" (Acapararea statului) şi corupţia administrativă. Sintagma "State Capture" se referă la acţiunile unor persoane, grupuri sau firme, atât în sectorul public cât şi în cel privat, ce sunt realizate cu scopul de a influenţa în folos propriu conţinutul unor legi, hotărâri, reglementări, decrete şi al altor tipuri de acte guvernamentale, prin acordarea de avantaje personale unor persoane publice, pe căi ilicite sau alte mecanisme netransparente (Anexa nr.1). Problema corupţiei comportă mai multe aspecte în manifestările sale. Instituţiile de stat, apte de a fi "capturate" prin mecanismele corupţiei, pot aparţine unor domenii foarte variate: cel legislativ, executiv, judiciar. La rândul lor, "actorii" implicaţi în procesul de capturare, pot fi firmele private, importanţi oameni politici sau diverse grupuri cu interese bine definite. Numitorul comun al celor două aspecte amintite - instituţiile "pradă" şi actorii - îl constituie obţinerea de avantaje din partea statului pentru un număr restrâns de persoane, firme sau sectoare de activitate, prin distorsionarea cadrului legislativ şi normativ, cu costuri potenţial mari pentru societate în ansamblul ei. Corupţia înfloreşte acolo unde puterea economică este puternic concentrată, interesele partenerului social sunt slab reprezentate, iar canalele convenţionale de influenţare a politicului sau de mediere a diferitelor interese sunt insuficient dezvoltate.


În timp ce "State Capture" se materializează prin avantaje pentru anumite persoane sau grupuri din domeniul legislativ, corupţia administrativă se referă la distorsionarea intenţionată a aplicării legilor, normelor şi reglementărilor existente pentru a crea avantaje unor subiecţi, prin acordarea de câştiguri personale unor oficialităţi, pe căi ilicite sau alte mecanisme netransparente. La baza acestui tip de corupţie stă puterea pe care o au anumite persoane publice de a acorda scutiri preferenţiale, de a stabili ordinea priorităţilor în furnizarea serviciilor publice sau de a aplica în mod discriminatoriu norme şi alte reglementări (Anexa nr.2).


Recunoscând necesitatea informaţiilor referitoare la profilul corupţiei, Guvernul României a solicitat elaborarea unui studiu privind corupţia. Raportul care stă la baza materialului de faţă a sintetizat rezultatele a trei anchete pe tema administraţiei şi corupţiei realizate în anul 2000 de către Banca Mondială şi Management Systems International, un partener de implementare al Agenţiei Statelor Unite pentru Dezvoltare Internaţională (USAID). Anchetele oferă informaţii atât asupra experienţei efectiv avute în materie de corupţie, cât şi asupra percepţiei cu privire la nivelul corupţiei.


Rezultatul anchetei arată că publicul percepe corupţia ca fiind extinsă. Aproximativ două treimi din opinia publică românească consideră că "toate" sau "majoritatea" persoanelor cu funcţii oficiale sunt corupte. Oficialităţile publice au indicat niveluri ceva mai scăzute de corupţie, niveluri care sunt , totuşi, ridicate: 44% au declarat că toate oficialităţile sau majoritatea acestora sunt angrenate în activităţi de corupţie. Dacă percepţia unei corupţii întinse este clară, este clar şi că multă lume consideră corupţia ca ajungând să reprezinte un lucru normal. Jumătate din familiile chestionate au declarat că mita este un fenomen cotidian, faţă de doar 1 din 11 care au declarat că mita nu este deloc necesară. Directorii de intreprinderi şi oficialităţile publice s-au arătat a fi mai puţin negativi: doar patru zecimi şi, respectiv, o treime au indicat corupţia ca făcând parte din viaţa cotidiană.


Mai bine de jumătate din cei chestionaţi, din toate cele trei eşantioane (oficialităţi publice, familii, intreprinderi), sunt de părere că toate sau majoritatea oficialităţilor din cadrul serviciului vamal şi magistraturii sunt corupte. Fondul Proprietăţii de Stat, Parlamentul, sectorul sanitar şi poliţia sunt, de asemenea, percepute ca fiind în mare măsură afectate de corupţie (Anexa nr.3). O notă pozitivă o constituie faptul că majoritatea celor chestionaţi sunt de părere că în armată, poştă şi telecomunicaţii şi în mijloacele de informare în masă corupţia nu este extinsă.


Deşi înţelegerea modului în care este perceput tiparul corupţiei este important, la fel de importantă este şi înţelegerea modului în care corupţia afectează direct oamenii, comunitatea de afaceri şi oficialităţile publice; 38% din oficialităţile publice au declarat că li se oferă cadouri şi bani; 28% din intreprinderi şi 42% din gospodării au arătat că, fie li se dăduse de înţeles că mita era necesară, fie oferiseră mită sau făcuseră o atenţie diferitelor persoane cu funcţii oficiale.


În ancheta intreprinderilor, directorii au fost întrebaţi de câte ori fuseseră la fiecare din cele 18 organisme guvernamentale, majoritatea de stat, şi de câte ori din aceste dăţi li se făcuse cunoscut că trebuie să dea mită sau simţiseră dinainte că trebuie să facă aceasta.


Conform rezultatelor, oficiile vamale, serviciile de eliberare a licenţelor de import şi export, poliţia rutieră, serviciile de acordare a autorizaţiilor de construcţie, inspectorii financiari şi serviciile de control sunt serviciile şi organismele de stat unde este cel mai probabil ca firmele să se întâlnească cu situaţii de mită (Anexa nr.4)


Majoritatea intreprinderilor s-au declarat satisfăcute de calitatea serviciilor de care beneficiaseră din partea instituţiilor guvernamentale. Cele mai multe intreprinderi s-au arătat mulţumite de calitatea serviciilor prestate de inspectorii sanitari şi organele de control pentru prevenirea incendiilor, ca şi de cele furnizoare de servicii pentru activităţile de afaceri, precum şi cele notariale şi bancare. În schimb, aprecierile au fost mai puţin favorabile pentru altele: instanţele judecătoreşti, serviciile vamale, poliţia rutieră şi telecomunicaţiile au fost instituţiile şi sectoarele de a căror activitate intreprinderile au fost cel mai puţin mulţumite.


Devalorizarea monedei şi inflaţia au fost indicate de firme ca fiind principalele constrângeri în dezvoltarea activităţii lor, ceea ce arată importanţa pe care intreprinderile o acordă stabilităţii macroeconomice. Corupţia este şi ea un important element care apasă asupra firmelor: aproape două firme din trei au indicat-o ca reprezentând un obstacol. Alte fenomene negative legate de aceasta, precum: birocraţia, procedurile excesiv de complicate, clientelismul şi lentoarea instanţelor ridică şi ele mari probleme firmelor. Cele mai importante piedici care se ridică în calea dezvoltării activităţii firmelor se leagă într-o măsură semnificativă de acapararea statului, corupţia care însoţeşte elaborarea legilor, reglementărilor şi ordonanţelor. De exemplu, firmele care consideră instabilitatea legislaţiei ca reprezentând o problemă sunt, probabil, aceleaşi care se referă la acapararea voturilor în Parlament de către interesele private. În mod asemănător, firmele care declară că instanţele de judecată constituie o problemă sunt şi cele care arată că influenţarea deciziilor judecătoreşti le afectează activitatea.


Procentul intreprinderilor care s-au declarat afectate de diferite forme de corupţie, acapararea statului şi o administraţie greşit organizată este ilustrat în Anexa nr.5


Influenţarea voturilor parlamentare în sprijinul unor interese private a întrunit cel mai ridicat procent din totalul celor care au răspuns la anchete; mai bine de 4 din 10 firme s-au declarat afectate de această practică. Alte forme de corupţie afectează tot mai multe firme, chiar mai mult decât mita. Într-adevăr, dacă efectele mitei sunt cel mai puternic resimţite de firmele angrenate în acest proces, acapararea statului de către interese economice private poate modifica climatul, mediul în care toate firmele îşi desfăşoară activitatea.


Studiul privind familiile relevă experienţa avută de acestea în contact cu diferitele instituţii guvernamentale, în special în domeniul sănătăţii şi învăţământului, dar şi cu poliţia, sistemul judiciar, diferitele servicii de înscriere în registre civile. Un număr semnificativ dintre cei întrebaţi au răspuns că făcuseră o atenţie fiecărei din cele 23 de instituţii şi servicii. În mod deosebit contactul cu sectorul sanitar a fost indicat ca implicând în mod frecvent astfel de plăţi neoficiale (inclusiv cadouri) - Anexa nr.6.


Deşi multe persoane au arătat că au făcut o atenţie pentru a beneficia de serviciile instituţiilor de stat, nivelul declarat al satisfacţiei faţă de serviciile multora din aceleaşi instituţii a fost ridicat. Mai bine de jumătate din gospodăriile care utilizează majoritatea serviciilor s-au declarat satisfăcute. Nivelul cel mai scăzut de satisfacţie s-a înregistrat faţă de activitatea organelor de poliţie şi a instanţelor de judecată.


În opinia participanţilor la anchete corupţia accentuează sărăcia, fie direct (prin scăderea standardului de viaţă), fie indirect (prin creşterea inegalităţii veniturilor) - Anexa nr.7. În plus, în cazul intreprinderilor au fost subliniate consecinţele economice - nivel mai scăzut al investiţiilor străine şi o dezvoltare mai înceată a sectorului privat.


Povara plăţilor neoficiale este regresivă, plăţile sub formă de mită ale gospodăriilor mai sărace reprezentând un procent mai mare din venitul realizat de ele. Pentru gospodăriile cu venituri mici, aceste plăţi sunt de două ori mai mari decât pentru cele cu venituri medii, care plătesc la rândul lor de două ori mai mult (ca proporţie din venit) decât cele bogate. 

Plăţile neoficiale costisitoare par să aibă şi un alt efect negativ asupra celor cu venituri mici: multe dintre acestea par să considere serviciile de sănătate ca fiindu-le inaccesibile. Statisticile referitoare la serviciile de sănătate vin în sprijinul presupunerii conform căreia gospodăriile sărace par să nu apeleze la serviciile publice datorită imposibilităţii efectuării unor plăţi neoficiale.


Numeroase sunt costurile pe care le impune corupţia intreprinderilor pentru dezvoltarea lor. Multe intreprinderi s-au declarat dispuse să plătească pentru ca povara reglementărilor excesive, crimei şi corupţiei să scadă (4-5% din venituri, sume care ar putea ajunge în visteria statului, dacă ar fi scutite de povara impusă de corupţie). Iar statul ar putea utiliza aceste resurse pentru combaterea sărăciei, crimei şi a altor plăgi sociale.

· Iniţiative guvernamentale privind combaterea corupţiei

1.Referitor la problema creşterii sărăciei şi furnizarea unor servicii mai slabe, Guvernul, în Programul Naţional de Prevenire a Corupţiei şi Planul Naţional de Acţiune împotriva Corupţiei, a înscris următoarele puncte:

· elaborarea şi implementarea codurilor deontologice pentru magistraţi, poliţişti, funcţionari vamali, funcţionari publici şi alte categorii de funcţionari;

· asigurarea cunoaşterii de către public a drepturilor şi obligaţiilor prevăzute de codurile deontologice;

· implementarea codurilor de conduită;

· stabilirea unui mecanism de monitorizare a respectării codurilor de conduită;

· adoptarea de planuri de acţiune sectoriale, pentru fiecare domeniu vulnerabil la corupţie: justiţie, administraţie publică, managementul finanţelor publice etc. cu prevederea obiectivelor, măsurilor legislative, instituţionale şi de altă natură, termenelor de îndeplinire şi a instituţiei responsabile în realizare.

2. După cum am precizat mai sus acapararea statului afectează însuşi modul de formare a legilor şi reglementărilor; în acest sens, obiectivele Programului Naţional de Prevenire a Corupţiei şi Planului de Acţiune împotriva Corupţiei sunt:

· legea lobby-ului;

· reglementarea regimului incompatibilităţilor;

· modificarea legislaţiei privind finanţarea partidelor politice şi a campaniilor electorale;

· legea accesului la informaţii;

· realizarea unui parteneriat cu societatea civilă şi reprezentanţii sectorului privat.

3. Corupţia din mediul de reglementare reprezintă o povară importantă pentru firme. Ca urmare, Guvernul României a adoptat Ordonanţa de Urgenţă nr.76/2001 privind simplificarea unor formalităţi administrative pentru înregistrarea şi autorizarea funcţionării comercianţilor.

Dintre obiectivele Programului Naţional de prevenire a Corupţiei şi Planului Naţional de acţiune împotriva Corupţiei, putem menţiona:

· cooperarea cu asociaţiile patronale ca structuri legitime de reprezentare a intereselor colective în procesul de elaborare a actelor normative în materie;

· existenţa şi transparenţa căilor de atac în procesul decizional administrativ.

4. Corupţia este alimentată şi de punctele slabe din administraţia publică. În acest context, Guvernul în Programul Naţional de prevenire a corupţiei şi-a propus următoarele obiective:

· reforma managementului în sectorul public;

· instituirea unui sistem de selectare, promovare şi evaluare periodică a funcţionarilor publici, bazat exclusiv pe recunoaşterea obiectivă a meritelor şi performanţelor profesionale.

5. În sfârşit, o ultimă problemă care rezultă din Raportul Băncii Mondiale este următoarea: corupţia este percepută ca fiind extinsă, iar reformele pentru combaterea acestui fenomen se bucură de puţină credibilitate. Astfel, prin Hotărârea de Guvern nr.763 din 26 iulie 2001, s-a înfiinţat Comitetul Naţional de Prevenire a Criminalităţii, cu rolul de elaborare, integrare, corelare şi monitorizare a politicii Guvernului de prevenire a criminalităţii la nivel naţional.

În vederea monitorizării implementării Programului Naţional de Prevenire a Corupţiei precum şi a Planului Naţional de Acţiune împotriva Corupţiei, în cadrul Comitetului Naţional de Prevenire a Criminalităţii, se constituie Grupul Central de Analiză şi de Coordonare a Activităţilor de Prevenire a Corupţiei, grup de lucru în care vor fi cooptaţi experţi din cadrul instituţiilor cu atribuţii în prevenirea şi controlul social al corupţiei, precum şi reprezentanţi ai societăţii civile, organizaţiilor neguvernamentale şi ai organismelor internaţionale.

Un alt obiectiv al Guvernului României este înfăptuirea reformelor în domeniile fundamentale ale exercitării autorităţii statului: justiţia, administraţia publică şi finanţele publice.

 

a. Reforma sistemului judiciar

Exerciţiul independent şi imparţial al actului de justiţie reprezintă un deziderat spre care Guvernul României îşi va concentra permanent eforturile. Cea de a doua premisă, crearea unui corp de magistraţi de elită, se va realiza printr-un sistem de recrutare, formare şi perfecţionare profesională bine fundamentat, în care numirea şi promovarea se vor realiza numai pe baza competenţei şi a eticii profesionale.

 

b. Consolidarea capacităţii de prevenire şi control al corupţiei

Prin adoptarea Legii nr.78 din 2000 privind prevenirea, descoperirea şi sancţionarea faptelor de corupţie a fost înfiinţată Direcţia de combatere a corupţiei şi a criminalităţii organizate, în cadrul Parchetului de pe lângă Curtea Supremă, ca structură specializată în acest domeniu la nivel naţional.

	Secţia de combatere a corupţiei şi a criminalităţii organizate

	 
	 

	Parchetul de pe lângă Curtea Supremă

	 
	 

	Serviciul de combatere a corupţiei
	Serviciul de combatere a criminalităţii organizate

	 
	 

	Biroul anchete interne
	Biroul antidrog şi criminalitate organizată

	 
	 

	Biroul anticorupţie
	Biroul criminalitate economico- financiară şi bancară


Această structură specializată este similară altor structuri europene, care acţionează în Spania (Parchetul Special Anticorupţie, independent de celelalte Parchete), Italia (Direcţia Naţională Anti-Mafia), Franţa şi în ţările din Centrul şi Estul Europei.

Performanţele instituţiilor chemate să prevină şi să combată fenomenul corupţiei depind, în mare parte, de consolidarea capacităţii efective de acţiune, prin măsuri concrete ce vizează:

· statutul reprezentanţilor instituţiilor cu atribuţii în domeniul prevenirii şi controlului social al corupţiei;

· deontologia şi pregătirea profesională;

· reglementarea unor tehnici de investigare moderne;

· asigurarea dotărilor necesare aplicării acestora;

· promovarea cooperării şi coordonării eforturilor instituţionale.

a. Reforma administraţiei publice

Reforma din acest domeniu, atât la nivel central cât şi la nivel local, constituie un obiectiv fundamental al Programului de guvernare, în acest sens promovându-se principiile restructurării administraţiei publice, descentralizării serviciilor publice şi consolidării autonomiei administrative şi financiare, întăririi autorităţii statului şi a răspunderii acestuia, precum şi al coerenţei actului administrativ şi perfecţionării managementului în administraţie.

b. Crearea unui sector privat competitiv

Concentrarea puterii economice la nivelul unui număr redus de societăţi comerciale precum şi neparticiparea sectorului privat la procesul de luare a deciziilor fundamentale pentru mediul de afaceri conduc la vulnerabilitatea statului în faţa mecanismelor de acaparare - "state capture". Crearea unui sector privat competitiv constituie o prioritate a politicii economice a României, în acest sens impunându-se reformarea legislaţiei comerciale, reglementarea strictă a regimului societăţilor comerciale cu capital de stat, promovarea competiţiei economice şi cooperarea cu asociaţiile patronale.

e) Reforma legislativă

Un alt punct din Programul Naţional de Prevenire a Corupţiei al Guvernului României este reforma legislativă. Simplificarea şi coerenţa reglementărilor juridice, armonizarea legislaţiei naţionale cu acquis-ul comunitar, asigurarea celerităţii actului de justiţie, garantarea executării hotărârilor judecătoreşti, întărirea siguranţei cetăţeanului şi revederea acelor reglementări care au îndepărtat justiţia de cetate reprezintă priorităţile de reformă legislativă.

Reforma legislativă are profunde implicaţii asupra întregii societăţi, contribuind la dezvoltarea unei economii de piaţă viabile, la stabilitatea şi securitatea vieţii sociale şi la consolidarea statului de drept.

Corupţia prezintă o accentuată implicare politică determinată de posibilitatea includerii în sfera de manifestare a fenomenului a înalţilor demnitari ai statului, a liderilor politici şi a partidelor politice.

În vederea asigurării coordonării şi monitorizării acţiunilor de implementare a Programului Naţional de Prevenire a Corupţiei, în cadrul Comitetului Naţional de Prevenire a Criminalităţii, se constituie Grupul Central de Analiză şi Coordonare a Activităţilor de Prevenire a Corupţiei. Grupul îşi va desfăşura activitatea sub coordonarea Corpului de control al Primului Ministru , în cadrul său urmând a fi cooptaţi experţi din cadrul instituţiilor cu atribuţii în prevenirea şi controlul social al corupţiei, precum şi reprezentanţi ai societăţii sociale civile - organizaţiile neguvernamentale şi ai organizaţiilor internaţionale.

Obiectivele Grupului Central de Analiză şi Coordonare a Activităţilor de prevenire a Corupţiei sunt:

1. monitorizarea implementării programelor de prevenire a corupţiei;

2. dezvoltarea cooperării inter-instituţionale şi a relaţiei cu societatea civilă; 

3. constituirea unei baze de date;

4. informarea Comitetului Naţional de Prevenire a Criminalităţii.

 

Concluzii

Combaterea corupţiei - un imperativ social


Fenomenul corupţiei reprezintă expresia concretă a unui ansamblu de acte şi fapte ilicite, ilegale şi imorale, care contrastează puternic cu normele sociale şi juridice existente şi acceptate în societate, fiind determinat de un complex de cauze de natură socială, economică, politică, morală şi culturală.


Privită ca fenomen social, corupţia este expresia unor manifestări de descompunere morală, de degradare spirituală sau, ca fenomen juridic, este cel mai mare duşman al statului de drept, al democraţiei.


La nivelul societăţii româneşti se constată apariţia unor noi forme de corupţie, concretizate în deteriorarea treptată a patrimoniului public, transferuri ilegale de capital şi bunuri, sustragerea organizată, bancrută frauduloasă, abuzuri în gestionarea bunurilor, falsuri în documente, trafic de influenţă, scoaterea din ţară a unor importante valori şi bunuri aparţinând patrimoniului cultural naţional, traficul de droguri, armament, substanţe radioactive şi valută falsă - (Anexa nr.8).


Corupţia tinde să devină un fenomen organizat, specializat şi profesionalizat, apărând sub forma unei reţele formate de organizaţii şi persoane fizice, care prin diferite mijloace ajung să corupă factorii de decizie până la cele mai înalte nivele ale politicului, legislativului, justiţiei şi administraţiei.


În consecinţă, se impune adoptarea unor soluţii eficiente de combatere şi prevenire a fenomenului corupţiei, care să conducă la înlăturarea cauzelor şi condiţiilor care generează aceste acte.


Măsurile pe care o strategie de combatere a corupţiei va trebui să la cuprindă sunt următoarele - (Anexa nr.9)*: * Sursa: Raportul Băncii Mondiale privind corupţia în România "Sondaje diagnostic ale corupţiei în România" 2000

 

a. Creşterea responsabilităţii politice

Responsabilitatea politică se referă la constrângerile impuse de către organizaţii sau alte grupuri de presiune ce au puterea să aplice sancţiuni asupra comportamentului politicienilor. Pe măsură ce creşte responsabilitatea politică, cresc şi costurile plătite de politicieni atunci când iau decizii aducătoare de avantaje personale pe seama intereselor publice.

 

Două dintre principalele instrumente de stimulare a responsabilităţii politice sunt:

- transparenţa în luarea deciziilor de către oficialităţi (ex.: obligarea demnitarilor să-şi facă publică averea);

· stimularea competiţiei politice.

a. Sporirea constrângerilor instituţionale în cadrul statului

Structura instituţională a statului poate fi un important mecanism de supraveghere a fenomenului corupţiei. Un exemplu particular este separarea efectivă între puterile statului, fiecare organism acţionând ca un controlor al abuzurilor de putere comise de celelalte puteri.

Consolidarea şi creşterea credibilităţii sistemului judiciar, prin creşterea independenţei şi responsabilităţii judecătorilor, precum şi adaptarea funcţiilor respective la bugetul existent sunt două cerinţe deosebit de importante.

De asemenea, pentru a trage Executivul la răspundere, Parlamentul trebuie să cunoască conturile publice, are nevoie de comisii de control financiar, de abilitarea de a verifica documente guvernamentale şi de capacitatea de a aplica sancţiuni adecvate.

b. Consolidarea participării societăţii civile

Presupune implicarea organizaţiilor neguvernamentale în actul guvernării, în calitate de agenţi de comunicare între populaţie şi instituţiile statului, având un rol important în limitarea corupţiei.

Această participare constă în avertizarea populaţiei asupra existenţei fenomenului de corupţie şi a necesităţii supravegherii lui, în elaborarea de planuri de acţiune pentru combaterea corupţiei, precum şi materializarea acţiunilor executivului.

c. Încurajarea mediilor de informare independente

Acest fapt înseamnă o politică deschisă faţă de media, concretizată în legi ce garantează accesul neîngrădit la informaţie, consolidează instrumentele de supraveghere şi atrag mass-media în poziţia de aliat în lupta contra corupţiei.

d. Crearea unui sector privat competitiv

Se poate realiza prin accelerarea procesului de privatizare, creşterea transparenţei structurii proprietăţii conducerii firmelor, stimularea concurenţei, simplificarea legislaţiei în vigoare şi o mai mare deschidere a procesului de elaborare a noilor reglementări.

e. Reforma administraţiei publice

Presupune îmbunătăţirea metodelor de angajare a personalului şi promovarea pe bază de merit, precum şi disocierea serviciului public de schimbările politice.

Aplicarea tuturor acestor măsuri implică schimbări profunde în structura instituţională curentă, atât politică cât şi economică, în chiar nucleul relaţiilor dintre stat şi societate, în politicile guvernamentale actuale.

